În 2015, când cadrul ReM a fost pus în aplicare pentru al patrulea an consecutiv, BEI a constatat că se preconizează ca 100 % din operațiunile noi semnate în regiunile care intră sub incidența mandatului să aibă o contribuție excelentă sau bună la obiectivele mandatului. Se estimează că aproximativ 88 % din proiectele noi vor avea rezultate excelente sau bune în ceea ce privește impactul estimat, calitatea și soliditatea proiectelor. Conform estimărilor, peste 80 % din proiectele noi vor fi asociate cu o adiționalitate ridicată sau semnificativă a operațiunilor BEI. Raportul BEI privind rezultatele operațiunilor BEI din afara Uniunii (care include, de asemenea, operațiuni în țările ACP și în TTPM) în 2015 va fi publicat în curând pe site-ul BEI.

Întrucât atât cauzele, cât și efectele schimbărilor climatice sunt globale, extinderea finanțării combaterii schimbărilor climatice dincolo de frontierele Uniunii reprezintă o componentă vitală a politicii externe și de dezvoltare a Uniunii. BEI are un rol central în aceste eforturi. Sprijinul acesteia pentru combaterea schimbărilor climatice a rămas la un nivel ridicat în 2015, cu un volum total al împrumuturilor semnate de 2 miliarde EUR, reprezentând peste 30 % din totalul împrumuturilor semnate în regiunile care intră sub incidența mandatului. Acest nivel este similar celui înregistrat în anul anterior și depășește obiectivul global al BEI de 25 % din totalul împrumuturilor . Prin urmare, mandatul contribuie semnificativ la atingerea obiectivelor privind combaterea schimbărilor climatice, axându-se în special pe operațiunile de atenuare a schimbărilor climatice, care reprezintă 92 % din operațiunile BEI, în timp ce 8 % sunt destinate adaptării la schimbările climatice.

Capacitatea BEI de a asigura finanțare pe termen lung, care adesea este indisponibilă în alt mod, reprezintă unul dintre elementele-cheie ale contribuției băncii. Aproape toate operațiunile noi din 2015 acordă promotorilor de proiecte sau intermediarilor financiari o scadență care depășește scadența obișnuită oferită pe piețele locale. În cele mai multe dinte cazuri, condițiile finanțării acordate de BEI permit o corelare strânsă cu durata de viață economică a activelor care urmează să fie finanțate. Scadența oferită pentru proiectele noi din 2015 – aproximativ 15 ani în medie – este estimată a fi, în medie, de aproximativ două ori și jumătate mai mare decât cea disponibilă pe piața locală.

Pentru operațiunile selectate, BEI poate utiliza diferite mecanisme pentru absorbția riscului de schimb valutar, ceea ce poate spori atractivitatea finanțării pentru debitori, inclusiv pentru beneficiarii finali ai operațiunilor intermediate ale căror activități vizează piețele naționale. În regiunile vizate de mandatul ELM, trei linii de credit au beneficiat de finanțare în moneda locală.

BEI depune eforturi pentru a mobiliza și a gestiona granturi acordate de terți, alături de împrumuturile sale. Acestea reprezintă o sursă semnificativă de adiționalitate, îndeosebi în țările mediteraneene, precum și în cele din vecinătatea estică. 12 proiecte noi au beneficiat de granturi în 2015.

Rolul BEI s-a dovedit important și în ceea ce privește ridicarea standardelor, mobilizarea resurselor și contribuția tehnică.

4.COOPERAREA BEI CU ALTE ENTITĂȚI

4.1 COOPERAREA CU COMISIA

Mandatul prevede obligația Comisiei, a SEAE și a BEI de a coopera și de a consolida alinierea acțiunilor externe ale BEI și a obiectivelor de politică externă ale Uniunii, în vederea dezvoltării la maximum a sinergiilor dintre finanțarea BEI și resursele bugetare ale Uniunii, în special prin dialogul periodic și sistematic și prin consultarea în stadiu incipient cu privire la politici, strategii și proiecte în pregătire. În 2015, continuă să se aplice memorandumul de înțelegere (revizuit în 2013) dintre Comisie, SEAE și BEI cu privire la cooperarea și coordonarea în regiunile vizate de mandat – de exemplu, prin schimbul de informații referitoare la proiectele în pregătire și informații de contact.

Mecanismele de finanțare mixtă au drept rezultat relații de cofinanțare solide cu alte instituții financiare internaționale (IFI) și alinierea cu politicile și prioritățile Uniunii în contextul din fiecare țară, în vederea maximizării impactului vizat al granturilor Uniunii. În plus, structura de guvernanță a facilităților respective permite și impune o coordonare și cooperare strânsă cu Comisia, SEAE și alte IFI, înainte de prezentarea unui proiect pentru finanțare mixtă din granturi și din împrumuturile acordate de BEI. În 2015, BEI a continuat să participe în mod activ la mecanismele regionale de finanțare mixtă. 197 de milioane EUR din contribuțiile finanțate de la bugetul Uniunii (granturi, asistență tehnică, capital de risc) au fost aprobate sau semnate, completând finanțarea BEI în regiunile vizate de mandatul ELM (108 milioane EUR din resursele bugetare ale Uniunii, completând împrumuturile BEI în Facilitatea de investiții pentru vecinătate, 62 de milioane EUR în Facilitatea de investiții pentru Balcanii de Vest, 10 milioane EUR în Facilitatea de investiții pentru America Latină și 2 milioane EUR în Facilitatea de investiții pentru Asia Centrală). BEI a cooperat îndeaproape cu Comisia în cadrul grupului tehnic de experți ai Platformei UE de finanțare mixtă a cooperării externe (EUBEC). Lista detaliată a operațiunilor finanțate de la bugetul Uniunii și gestionate de BEI (asistență tehnică, granturi, capital propriu), semnate sau aprobate în 2015 poate fi găsită în documentul de lucru al serviciilor Comisiei.

În luna ianuarie 2016, Comisia a adoptat un nou pachet de măsuri împotriva evitării obligațiilor fiscale, care conține o serie de inițiative pentru o consolidarea și mai buna coordonare a acțiunii UE împotriva practicilor fiscale abuzive ale întreprinderilor – în cadrul pieței unice și în afara acesteia. Pachetul completează criteriile în materie de bună guvernanță fiscală, inclusiv măsurile de combatere a planificării fiscale agresive. Acest pachet reflectă discuțiile din cadrul Consiliului, recomandările Parlamentului European, precum și concluziile desprinse în urma proiectului OCDE privind erodarea bazei de impunere și transferul profiturilor. În acest context și în concordanță cu expertiza extinsă și poziția de lider a grupului BEI în ceea ce privește promovarea celor mai bune practici privind transparența fiscală și impozitarea eficace, Comisia tratează activ, împreună cu BEI, modul în care ar putea evolua politica băncii referitoare la jurisdicțiile neconforme, pentru a reflecta noile măsuri împotriva evitării obligațiilor fiscale.

Aspecte detaliate ale cooperării interinstituționale între BEI, Comisie și SEAE în vederea sprijinirii priorităților Uniunii și ale țărilor partenere în respectivele regiuni pot fi consultate în documentul de lucru al serviciilor Comisiei.

4.2. COOPERAREA CU OMBUDSMANUL EUROPEAN

Memorandumul de înțelegere semnat între BEI și Ombudsmanul European în 2008 stabilește baza pentru cele două etape ale mecanismului BEI de tratare a plângerilor – etapa internă (mecanismul BEI de gestionare a plângerilor) și cea externă (Ombudsmanul European) – aprobat de consiliul de administrație al BEI în 2010, după consultări publice extinse. Acesta a condus la o înțelegere comună a scopului și la coerența aplicării mecanismului în etapa sa internă și în cea externă, concentrându-se în special pe:

• existența unui mecanism intern eficient de tratare a plângerilor (mecanismul BEI de tratare a plângerilor), care se ocupă de plângerile adresate BEI de către părți externe, în toate sectoarele de activitate ale BEI;

• în ceea ce privește plângerile referitoare la operațiuni din afara UE, inclusiv mandatele externe, Ombudsmanul se angajează să își utilizeze în mod sistematic competența de a iniția o anchetă din proprie inițiativă, pentru a gestiona plângerile atunci când reclamantul nu este cetățean sau rezident al Uniunii;

• domeniul în care intervine Ombudsmanul, recunoscându-se faptul că mecanismul BEI de tratare a plângerilor constituie demersul prealabil necesar.

Pe parcursul anului 2015, Ombudsmanul nu a primit plângeri legate de activitățile BEI în regiunile vizate de mandatul de acordare a împrumuturilor externe. Cu toate acestea și în urma criticii aduse băncii de către Ombudsman în 2014 cu privire la procesul de achiziții pentru proiectul privind Coridorul Vc din Bosnia și Herțegovina, banca a desfășurat un audit privind monitorizarea operațiunilor sale de achiziții în 2015.

4.3. COOPERAREA CU INSTITUȚIILE FINANCIARE INTERNAȚIONALE

Cooperarea cu alte IFI este parte integrantă din activitățile BEI, incluzând de la dialoguri pe chestiuni instituționale, teme orizontale, probleme tematice și consultări reciproce, până la forme îmbunătățite de cofinanțare operațională și partajare a activității. Dialogurile între IFI au loc, în cea mai mare parte, în cadrul grupurilor de lucru specializate care se întrunesc periodic pentru a face schimb de bune practici sau pentru a aborda probleme specifice.

În 2015, BEI a continuat să colaboreze cu alte bănci multilaterale de dezvoltare în ceea ce privește Agenda de dezvoltare ulterioară anului 2015 și, în special, pentru elaborarea unei abordări comune a rolurilor în ceea ce privește finanțarea pentru dezvoltare. Evenimentele internaționale principale au fost A treia conferință internațională privind finanțarea pentru dezvoltare (Addis), Reuniunea la nivel înalt a ONU (New York) și Conferința părților la Convenția-cadru a Națiunilor Unite asupra schimbărilor climatice de la Paris (COP 21). În acest context, BEI și-a intensificat cooperarea cu alte bănci multilaterale de dezvoltare și, mai ales, a elaborat în colaborare cu aceste bănci și cu FMI mai multe rapoarte importante. În special, raportul comun „De la miliarde la o mie de miliarde: contribuția BMD la finanțarea în vederea dezvoltării” („From billions to trillions: MDB contributions to financing for development”), care a fost publicat înainte de Conferința de la Addis în iulie 2015, a avut un impact semnificativ în ceea ce privește sensibilizarea cu privire la realizările comune și individuale ale băncilor multilaterale de dezvoltare, precum și la nevoia de acțiuni la scară mai mare.